和常父寄經父
作者：孔平仲
朝代：宋

paragraphs: 候得早潮來，江邊風又起。
錢塘與海接，浩渺無涯涘。
長鯨呼鱷魚，蛟龍正掉尾。
豈惟波浪聲，號泣半溺鬼。
臨流不敢渡，尋尺如千里。
儌幸亦可往，無力觸萬死。
蕭然古山根，客棹于此艤。
吳亭明可數，游觀信爲美。
安敢慕紛華，而不重行止。
回首臥龍居，想在青雲裏。
相思寂莫晚，誰伴西樓倚。